**Prilog I - *Projektni zadatak***

**Nabava usluge analize srednjoročnog razvoja tržišta poljoprivrednih proizvoda u Republici Hrvatskoj modelom parcijalne ravnoteže**

Zagreb, ožujak 2022. godine

# Naziv aktivnosti

Analiza srednjoročnog razvoja tržišta poljoprivrednih proizvoda u Republici Hrvatskoj modelom parcijalne ravnoteže za razdoblje do 2030. godine.

# Uvod

Ministarstvo poljoprivrede Republike Hrvatske putem mjera poljoprivredne politike utječe na razvoj i konkurentnost poljoprivrednog sektora, stabilnost dohotka poljoprivrednika i razvoj ruralnih područja. Dio mjera poljoprivredne politike namijenjen je odabranim poljoprivrednim sektorima, poput dobrovoljne vezane potpore, interventnih mjera i mjera iz nacionalnih i sektorskih programa.

Na razini Europske unije mjere poljoprivredne politike propisane su uredbama zajedničke poljoprivredne politike iz 2013. godine[[1]](#footnote-2) i pripadajućim provedbenim propisima. U Hrvatskoj je provedba mjera poljoprivredne politike definirana Zakonom o poljoprivredi (Narodne novine br. 118/18, 42/20, 127/20, 52/51) i odgovarajućim nacionalnim programima i strategijama, kako slijedi:

* Program ruralnog razvoja Republike Hrvatske za razdoblje od 2014. do 2020. godine[[2]](#footnote-3)
* Nacionalni program pomoći sektoru vina za razdoblje od 2019. do 2023. godine
* Nacionalni pčelarski program za razdoblje od 2020. do 2022. godine
* Nacionalna strategija za održive operativne programe proizvođačkih organizacija u sektoru voća i povrća
* Nacionalna strategija za provedbu Školske sheme Republike Hrvatske od školske godine 2017./2018. do 2022./2023.

Pravni okvir zajedničke poljoprivredne politike Europske unije za razdoblje od 2023. do 2027. godine donesen je krajem 2021. godine. Države članice imaju obvezu osigurati provedbu zajedničkih pravila poljoprivredne politike EU-a putem nacionalnih strateških planova, koji moraju sadržavati odredbe o svim planiranim mjerama (izravna plaćanja, ruralni razvoj, sektorske mjere).

Ministarstvo poljoprivrede dostavilo je Europskoj komisiji nacrt strateškog plana za provedbu zajedničke poljoprivredne politike za razdoblje od 2023. do 2027. godine na odobravanje. Mjere iz strateškog plana uglavnom se financiraju iz proračuna EU-a, uz sufinanciranje iz državnog proračuna, ovisno o mjeri.

Osim mjera iz strateškog plana, Vlada Republike Hrvatske donosi mjere za pomoć sektorima u slučajevima poremećaja na tržištu. Ove se mjere financiraju iz državnog proračuna.

# Cilj

Cilj ovog projekta je izrada analize srednjoročnog razvoja tržišta poljoprivrednih proizvoda u Republici Hrvatskoj modelom parcijalne ravnoteže. Procjenu srednjoročnog razvoja tržišta potrebno je napraviti za razdoblje do 2030. godine za sljedeće sektore: žitarice, uljarice i svinjsko meso.

1. **Uvjet sposobnosti izvršitelja - kvalificirani stručnjaci ili tijela uključeni u izvršenje i provedbu predmeta nabave**

Izvršitelj treba dokazati da će za izvršenje predmeta nabave imati na raspolaganju najmanje:

• 1 (jednog) KLJUČNOG STRUČNJAKA s minimalnom razinom obrazovanja visoke stručne spreme sa područja agroekonomike, ekonomike ili područja biotehničkih znanosti (dipl. ing. ili mag. ing.)

Izvršitelj će stručnu sposobnost dokazati dostavom:

* Izjave o raspolaganju ključnim stručnjakom/stručnjacima koja mora sadržavati: ime i prezime stručnjaka + akademski /stručni naziv sukladno diplomi, s napomenom da će upravo navedeni stručnjak/stručnjaci izvršavati ugovorene usluge.

Izjava mora biti ovjerena i potpisana od strane odgovorne osobe izvršitelja.

Izvršitelj je obvezan za realizaciju ugovorenih usluga angažirati sve osobe navedene u

Izjavi.

* Preslike diplome imenovanog/ih angažiranog/ih ključnog/ih stručnjaka

Ako tijekom izvršenja predmeta nabave odabrani ponuditelj bez prethodne najave/suglasnosti koristi stručnjaka koji nije naveden u Izjavi o raspolaganju ključnim stručnjakom, naručitelj može raskinuti ugovor/narudžbenicu.

# Zadaci izvršitelja

Od izvršitelja se očekuje izrada stručne studije s pregledom stanja i procjene razvoja tržišta modelom parcijalne ravnoteže u sektorima žitarica, uljarica i svinjskog mesa za razdoblje do 2030. godine te predstavljanje rezultata provedene analize u prostorijama Ministarstva poljoprivrede.

Stručna studija treba obuhvatiti:

* opis osnovnog i analiziranih scenarija
* opis korištene metodologije te pregled izvora korištenih podataka
* pregled stanja u sektorima žitarica (kukuruz, pšenica, ječam i raž), uljarica (suncokret, uljana repica i soja) i svinjskog mesa (obuhvatiti razdoblje 2018.-2021.) u Republici Hrvatskoj s naznakom proizvodnje, potrošnje, uvoza, izvoza i prosječnih proizvođačkih cijena
* procjena i prikaz razvoja tržišta (proizvodnja, potrošnja, uvoz, izvoz, prosječne proizvođačke cijene) u sektorima žitarica (kukuruz, pšenica, ječam i raž), uljarica (suncokret, uljana repica i soja) i svinjskog mesa do 2030. godine za svaki od odabranih scenarija.

Odabrani scenariji će osobito uzeti u obzir učinke promjena na svjetskom tržištu (uključujući učinak trgovinskih sporazuma) te promjena u politici s obzirom na ciljeve Europskog zelenog plana te druge okolnosti koje su relevantne za pojedini sektor.

Od izvršitelja se očekuje stalna raspoloživost za komunikaciju s Ministarstvom poljoprivrede tijekom trajanja projekta u radnom vremenu.

Za vrijeme trajanja projekta izvršitelj će surađivati s imenovanim predstavnicima Ministarstva poljoprivrede, posebno u fazi definiranja pretpostavki i scenarija te utvrđivanja vjerodostojnih izvora podataka.

Ministarstvo poljoprivrede se obvezuje osigurati potrebne podatke iz administrativnih izvora iz nadležnosti Ministarstva poljoprivrede i vezanih institucija te raspoloživost relevantnih zakonskih i podzakonskih akata.

Tražena usluga izvršava se u šest aktivnosti koje su podijeljene u dvije faze:

**Faza1.:**

Aktivnost 1: Definiranje osnovnog i analiziranih scenarija razvoja odabranih tržišta poljoprivrednih proizvoda u Republici Hrvatskoj do 2030. godine

Aktivnost 2: Određivanje raspoloživosti potrebnih podataka za izradu stručne studije te prikupljanje statističkih podataka i drugih nužnih informacija

Aktivnost 3: Analiza stanja tržišta odabranih poljoprivrednih proizvoda u Republici Hrvatskoj za 2018., 2019., 2020. i 2021. godinu

Aktivnost 4: Izrada procjene kretanja stanja na tržištima odabranih poljoprivrednih proizvoda u Republici Hrvatskoj u srednjoročnom razdoblju do 2030. godine za svaki scenarij

Aktivnost 5: Prezentacija inicijalnih rezultata analize srednjoročnog razvoja tržišta poljoprivrednih proizvoda u Republici Hrvatskoj modelom parcijalne ravnoteže

**Faza 2.:**

Aktivnost 6: Prezentacija i dostava završne verzije stručne studije o analizi srednjoročnog razvoja tržišta poljoprivrednih proizvoda u Republici Hrvatskoj modelom parcijalne ravnoteže te prihvaćanje iste od strane Ministarstva poljoprivrede

# Predviđeni rok izvršenja usluge

Predviđeni rok izvršenja usluge je 60 (šezdeset) dana od potpisivanja ugovora.

U slučaju da do kraja ugovorenog razdoblja usluga ne bude izvršena u zadanom roku od 60 (šezdeset) dana, rok izvršenja usluge se može produžiti uz obostranu suglasnost Ministarstva poljoprivrede i izvršitelja, bez promjene ugovorenog iznosa.

# Način plaćanja

Plaćanje se vrši u 2 (dvije) rate u roku od 30 (trideset) dana od zaprimanja e-računa, po provedenim pregledima i odobrenju zaprimljenih materijala od strane Ministarstva poljoprivrede, i to:

* prva rata nakon realizacije prve faze
* druga rata nakon realizacije druge faze.

1. Uredba (EU) br. 1305/2013 Europskog parlamenta i Vijeća od 17. prosinca 2013. o potpori ruralnom razvoju iz Europskog poljoprivrednog fonda za ruralni razvoj (EPFRR) i stavljanju izvan snage Uredbe Vijeća (EZ) br. 1698/2005

   Uredba (EU) br. 1306/2013 Europskog parlamenta i Vijeća od 17. prosinca 2013. o financiranju, upravljanju i nadzoru zajedničke poljoprivredne politike i o stavljanju izvan snage uredaba Vijeća (EEZ) br. 352/78, (EZ) br. 165/94, (EZ) br. 2799/98, (EZ) br. 814/2000, (EZ) br. 1290/2005 i (EZ) 485/2008

   Uredba (EU) br. 1307/2013 Europskog parlamenta i Vijeća od 17. prosinca 2013. o utvrđivanju pravila za izravna plaćanja poljoprivrednicima u programima potpore u okviru zajedničke poljoprivredne politike i o stavljanju izvan snage Uredbe Vijeća (EZ) br. 637/2008 i Uredbe Vijeća (EZ) br. 73/2009

   Uredba (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 [↑](#footnote-ref-2)
2. U skladu s Uredbom (EU) 2020/2220 Europskog parlamenta i Vijeća od 23. prosinca 2020., Program ruralnog razvoja Republike Hrvatske za razdoblje od 2014. do 2020. godine provodit će se i u 2021. i 2022. godini. [↑](#footnote-ref-3)